
545400 SIGHIŞOARA
Str. Muzeului nr.7, Tel./Fax 0265 - 771278

H O T Ă R Â R E A   NR. 78
din 27 martie 2014
privind modificarea şi completarea Hotărârii Consiliului Local Sighişoara nr. 17 din 30 ianuarie 2014 privind achiziţionarea serviciilor juridice de consultanţă, de asistenţă şi de reprezentare în anul 2014

Consiliul Local al Municipiului Sighişoara, întrunit în şedinţă ordinară; 
Luând act de proiectul de hotărâre şi referatul de aprobare al Primarului municipiului, în calitate de iniţiator, înregistrat cu nr. 7230/27.03.2014, calitate conferită de prevederile art. 33 din Legea nr. 393/2004 privind Statutul aleşilor locali, cu modificările şi completările ulterioare, coroborat cu prevederile art. 45 alin. (6) din Legea nr. 215/2001, Legea administraţiei publice locale, republicată, cu modificările şi completările ulterioare;

Având în vedere prevederile art. I alin. (1) şi (2) lit. b) din Ordonanţa de Urgenţă nr. 26/2012 privind unele măsuri de reducere a cheltuielilor publice şi întărirea disciplinei financiare şi de modificare şi completare a unor acte normative, cu modificările şi completările ulterioare;

Având în vedere prevederile Legii nr. 51/1995 pentru organizarea şi exercitarea profesiei de avocat, republicată, cu modificările şi completările ulterioare;

Având în vedere prevederile art. 16, art. 36 – 38, art. 56 şi art. 57 alin. (2) din Ordonanţa de Urgenţă nr. 34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, cu modificările şi completările ulterioare, precum şi ale Anexei 2B la această ordonanţă de urgenţă;

Ţinând cont că în cadrul Compartimentului Juridic din cadrul Municipiului Sighişoara, potrivit statului de funcţii, aprobat prin Hotărârea Consiliului Local Sighişoara nr.  133/25.07.2013, există 3 (trei) posturi de consilier juridic, din care un  post este vacant, un consilier juridic este promovat temporar pe o funcţie publică de conducere, rămânând doar un singur consilier juridic, care să desfăşoare activităţile juridice repartizate compartimentului şi specifice acestuia;

Luând în considerare volumul mare şi complexitatea activităţilor juridice de consultanţă, de asistenţă, de reprezentare în instanţă, de instrumentare a dosarelor, de avizare şi/sau întocmire a contractelor administrative, de întocmire a unor proiecte de hotărâre/dispoziţii cu caracter complex, soluţionarea cererilor pentru deschiderea procedurii succesorale, afişarea citaţiilor sau a hotărârilor judecătoreşti, aplicarea prevederilor Legii nr. 10/2001 cu întreaga procedură în materie, realizarea activităţii de prevenţie şi asigurarea consilierii juridice a tuturor compartimentelor din cadrul instituţiei, organizarea procedurilor de licitaţii la nivelul municipiului, alte activităţi specifice, care cad în sarcina Compartimentului Juridic din cadrul instituţiei;

Ţinând cont că în situaţia dată, descrisă mai sus, mare parte din activităţile juridice de consultanţă, de asistenţă şi de reprezentare, după caz, necesare Municipiului Sighişoara nu se pot asigura de către personalul de specialitate juridică angajat al instituţiei, în baza art. I alin. (2) lit. b) din Ordonanţa de Urgenţă nr. 26/2012, cu modificările şi completările ulterioare, se impune achiziţionarea de servicii de această natură;

Având în vedere că prin art. 1 din Hotărârea Consiliului Local Sighişoara nr. 17 din 30 ianuarie 2014 s-a aprobat achiziţionarea serviciilor juridice de consultanţă, de asistenţă şi de reprezentare prin încheierea unor contracte de servicii juridice cu avocaţi (cabinete individuale de avocaţi, societăţi civile de avocaţi, case de avocatură), în temeiul solicitărilor/ofertelor primite din partea acestora, cu plata onorariului negociat pentru fiecare dosar în parte;

Ţinând cont că la nivelul Municipiului Sighişoara există şi situaţii/speţe complexe în care se impune achiziţionarea serviciilor juridice de consultanţă, de asistenţă şi/sau de reprezentare, după caz, situaţii/speţe complexe care s-ar putea soluţiona şi într-o modalitate în care să nu fie necesară promovarea de actiuni judecătoreşti, sens în care se impune modificarea şi completarea art. 1 din Hotărârea Consiliului Local Sighişoara nr. 17 din 30 ianuarie 2014, astfel încât să fie posibilă  achiziţionarea serviciilor juridice de consultanţă, de asistenţă şi/sau de reprezentare, după caz şi în astfel de situaţii/speţe complexe;

Având în vedere Raportul de Specialitate comun al Compartimentului Juridic şi al Biroului Achiziţii, accesare fonduri EU şi management proiecte, înregistrat cu nr. 7236/27.03.2014, prin care se propune modificarea şi completarea Hotărârii Consiliului Local Sighişoara nr. 17 din 30 ianuarie 2014 privind achiziţionarea serviciilor juridice de consultanţă, de asistenţă şi de reprezentare în anul 2014, îndeplinindu-se prevederile legale în acest sens;
În temeiul art. 21 (2) şi (3), art. 36 (9), art . 45 (2) lit. „a” şi a art. 115 (1) lit. „b” din Legea nr. 215/2001, Legea administraţiei publice locale, republicată, cu modificările şi completările ulterioare,

H O T Ă R Ă Ş T E:

Art. 1. Se aprobă modificarea şi completarea art. 1 din Hotărârea Consiliului Local Sighişoara nr. 17 din 30 ianuarie 2014 privind achiziţionarea serviciilor juridice de consultanţă, de asistenţă şi de reprezentare în anul 2014, care va avea următorul cuprins: 

“(1) Se aprobă achiziţionarea serviciilor juridice de consultanţă, de asistenţă şi/sau de reprezentare, după caz, prin încheierea unor contracte de servicii juridice cu avocaţi (cabinete individuale de avocaţi, societăţi civile de avocaţi, case de avocatură), în temeiul solicitărilor/ofertelor primite din partea acestora, cu plata onorariului negociat pentru fiecare serviciu juridic de consultanţă, de asistenţă şi/sau de reprezentare, în parte, după caz.

 (2) Contractele vor fi încheiate până la data de 31.12.2014”.
Art. 2. În aplicarea prevederilor art. 1 din Hotărârea Consiliului Local Sighişoara nr. 17 din 30 ianuarie 2014, aşa cum a fost modificat şi completat prin art. I din prezenta hotărâre se mandatează Primarul Municipiului Sighişoara cu negocierea preţului (onorariului) contractului pentru fiecare serviciu juridic de consultanţă, de asistenţă şi/sau de reprezentare, în parte, după caz, pentru care se asigură achiziţionarea serviciilor juridice de consultanţă, de asistenţă şi/sau de reprezentare, precum şi cu încheierea şi semnarea acestor contracte de servicii juridice menţionate.

Art. 3. Cu ducerea la îndeplinire a prevederilor prezentei hotărâri se încredinţează Primarul municipiului, Secretarul municipiului, Direcţia Economică, Compartimentul Juridic şi Biroul Achiziţii, accesare fonduri EU şi management proiecte din cadrul Municipiului Sighişoara.

Art. 4. Prin grija d-rei Fleşariu Anca, Secretar al Municipiului Sighişoara, prezenta hotărâre va fi comunicată, în termenul prevăzut de lege, Primarului municipiului, Prefectului Judeţului Mureş şi se va aduce la cunoştinţa publică, prin publicarea pe pagina de internet la adresa www.sighisoara.org.ro.
PREŞEDINTE DE ŞEDINŢĂ,

  

     Fintoc Marieta Maria  

  Contrasemnează/Avizat pentru legalitate

           SECRETAR,



           Anca Fleşariu

Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar;
  1 ex. Direcţia Economică;
  1 ex. Compartimentul Juridic;

  1 ex. Biroul Achiziţii, accesare fonduri EU şi management proiecte
  9 ex. 
I.R./G.V.
